section_heading: Tipologija rimskih vila
paragraph_text: Priobalne vile građene su uz morsku obalu. Uz njih su redovito izgrađene luke i molovi koji su služili za ukrcaj robe i ljudi. Maritimne vile posebna su kategorija vila građenih uz more, a spadaju u najrazvijenije i najluksuznije tipove rimskih vila. Karakteriziraju ih izravni kontakt s morem i raskošna pročelja koja su orijentirana prema njemu. Najreprezentativniji istraženi primjer maritimne vile na našem prostoru je vila u uvali Verige na Brijunima. Također, postoje naznake da je gradnja Dioklecijanove palače prebrisala jednu maritimnu vilu iz ranocarskog razdoblja.